**Qobustan rayonu İcra hakimiyyəti başçısının 2016-cı ilin doqquz ayının sosial-iqtisadi inkişafının yekunları və qarşıda duran vəzifələrə dair hesabat**

**Məruzəsi**

 **Hörmətli toplantı iştirakçıları!**

 Məlumunuz olduğu kimi oktyabrın 7-də Azərbaycan Respublikasının Prezidenti İlham Əliyev cənablarının sədrliyi ilə Nazirlər Kabinetinin 2016-cı ilin 9 ayının sosial-iqtisadi inkişafının yekunlarına və qarşıda duran vəzifələrə həsr olunan iclası keçirilib.Siz bu iclasın gedişatını izləmisiniz, diqqətinizi bəzi məqamlara yönəltmək istərdim.

 İclasda da, qeyd olunduğu kimi bir çox dünya ölkələrində qlobal maliyyə-iqtisadi böhranın ciddi təsirlərinin müşahidə olunduğu bir şəraitdə Azərbaycanda xalqın rifahının yüksəldilməsinə yönəlmiş sosial-iqtisadi siyasət ötən doqquz ayda da öz müsbət nəticələrini verib. Qeyri-neft sektoru 3,6 faiz, kənd təsərrüfatı 2,4 faiz artıb. Sənaye potensialımız 0,2 faiz artmışdır.

 Cənab Prezidentin təşəbbüsü və rəhbərliyi altında  ölkədə işsizlik probleminin həlli, yeni sosial infrastruktur obyektlərinin tikilərək istifadəyə verilməsi, yeni yolların, su, qaz, elektrik, rabitə xətlərinin çəkilişi son nəticədə Azərbaycan insanının mədəni-əxlaqi dəyərlərin cəmiyyətimizdə əsas meyara çevrilməsinə xidmət  göstərir. Sosial layihələr uğurla icra edilir. Artıq ölkəmizdə Mənzil İnşaat Dövlət Agentliyi öz işinə başlayıb. Bu qurumun əsas vəzifəsi aztəminatlı ailələrə əlverişli şərtlərlə mənzillərin verilməsidir. Ötən müddətdə Respublikada 29 məktəb tikilib, 485 məktəbdə təmir işləri aparılıb, 33 səhiyyə obyekti inşa olunub, təmir edilib. Böyük yol layihələri, kənd yolları layihələri icra edilib. Bu müddətdə 154 min iş yeri açılıb ki, onlardan da 121 mini daimidir.

 Bütün bunlar ölkədə həyata keçirilən çoxşaxəli dövlət siyasətinin əsasında insan və şəxsiyyət amilinin dayandığını bir  daha təsdiqləyir.

 İdarəetmə istiqamətində, digər sahələrdə, ixracı stimullaşdırmaq, idxaldan asılılığı azaltmaq üçün bir çox önəmli qərar və sərəncamlar qəbul edilmişdir. Aparılan islahatlar dünyanın aparıcı iqtisadi mərkəzləri tərəfindən də yüksək qiymətləndirilir. Bu yaxınlarda dünyanın bir nömrəli iqtisadi forumu Davos Dünya İqtisadi Forumu Azərbaycan iqtisadiyyatının rəqabət qabiliyyətinə görə dünyada 37-ci yerə layiq görmüşdür. Keçən il biz 40-cı yerdə idik, o da çox gözəl göstəricidir.Bu, tarixi göstəricidir. MDB məkanında biz, həmişə olduğu kimi, birinciyik və bu liderliyi saxlayırıq”.

 9 ay ərzində əldə edilən uğurlar xarici siyəsət sahəsində və beynəlxalq miqyasda görülən ardıcıl tədbirlərin nəticəsidir. Bu gün Azərbaycanda inkişaf və sabitlik var. Avropa ilə çox sıx əlaqələr qura bilmişik.

 Ölkəmizdə 5-ci Bakı Beynəlxalq Humanitar Forum, Ümumdünya Şahmat Olimpiadası, Roma Papası Fransiskin səfəri kimi mötəbər beynəlxalq tədbirlər keçirilmişdir. Xüsusi ilə digər beynəlxalq tədbir – BMT-nin Sivilizasiyalar Alyansının Yeddinci Qlobal Forumunun Azərbaycanda keçirilməsi bu sahədə görülən işlərə dünya tərəfindən verilən böyük qiymətdir.

Bildiyiniz kimi sentyabr ayının 26-sında böyük əhəmiyyət daşıyan Referendum  keçirilmiş, müşahidə aparan beynəlxalq qurumlar, xüsusi ilə Avropa Şurasi Parlament Assambleyasının nümayəndələri Referenduma çox yüksək qiymət vermiş, demokratik, ədalətli, tam şəffaf keçən Referendumda Azərbaycan xalqı təklif olunan dəyişikliklərə öz dəstəyini bildirmişdir.Qeyd edək ki, rayonumuzda da bu tədbir çox böyük mütəşəkkilliklə həyata keçirilib. Seçki yaşlı əhalinin 70,7 faizi seçki məntəqələrinə gələrək Cənab Prezidentin təşəbbüsü ilə irəli sürülmüş dəyişikliklərə tərəfdar olduqlarını bildirmişdir. Bu bir daha qobustanlıların möhtərəm Prezidentimizin ətrafında sıx birləşməsinin təzahürüdür.

 **Hörmətli toplantı iştirakçıları!**

 Bu il beynəlxalq mövqelərimiz möhkəmlənib. Bir çox beynəlxalq təşkilatlardan Azərbaycana dəstək nümayiş etdirilib. İslam Əməkdaşlıq Təşkilatının zirvə görüşündə kontakt qrupu yaradılaraq Azərbaycanın ərazi bütövlüyünə dəstək ifadə olunub.

 Qoşulmama Hərəkatının zirvə görüşündə Azərbaycanın suverenliyi, ərazi bütövlüyü çərçivəsində həll edilməsi haqqında qərar qəbul edildi. Avropa Parlamenti tərəfindən səslənən rəsmi bəyanat Ermənistan-Azərbaycan, Dağlıq Qarabağ münaqişəsi ilə bağlı çox ədalətli mövqe nümayiş etdirdi.

 Bu il aprel ayında Azərbaycan çox böyük hərbi qələbə əldə etmişdir. Aprel döyüşündən sonra vasitəçilər bir qədər fəallaşdılar.Ermənistan öz çirkin taktikasını işə salaraq məsələnin dünya gündəliyindən çıxarılmasını istəyir. İkili standartla üzləşmişik.

 İdman sahəsində uğurlarımız yüksələrək idmançılarımız Rio Yay Olimpiya oyunlarında 18 medal qazanıb. Medalların sayına görə dünyada 14-cü, Avropada 7-ci, postsovet məkanında 2-ci, müsəlman aləmində 1-ci yerə yüksəlmişik.

 Bu il Ailə Biznesinə Asan Dəstək(ABAD) sistemi yaradılır. ASAN Xidmət Mərkəzlərinin sayı 11-ə çatıb. Mərkəzlərə 12 milyon müraciət olunub.

 Sahibkarlığın inkişafına maliyyə dəstəyi göstərilir. Bu il 120 milyon manat güzəştli kreditlər verilib.

 Möhtərəm Prezident qeyd etmişdir ki, bu ilin sonuna qədər qalan bütün vəzifələr icra edilməlidir. 2017-ci ildə büdcəmiz sosial yönümlü olmalı, biznez mühitinin yaxşılaşdırılması istiqamətində işlər davam etməlidir.Sahibkar qazandığı vəsaiti ölkə iqtisadiyyatına qoymalı, süni qiymət artımına yol verilməməlidir. İdxaldan asılılıq maksimum azalmalıdır.

 Cənab Prezident bildirmişdir ki, gələn il sosial infrastruktur layihələri icra ediləcək. Məktəb, xəstəxana, olimpiya mərkəzlərinin tikintisi nəzərdə tutulur. Modul tipli məktəblər tikilməlidir.

  **Hörmətli toplantı iştirakçıları!**

 2016-cı ilin doqquz ayı rayonumuzda da inkişaf dövrü kimi yadda qalmışdır.

 İlkin göstəricilərə əsasən bu ilin 9 ayında ümumi məhsul buraxılışı ötən ilin müvafiq dövrünə nisbətən 15,9 faiz artaraq 98 milyon 31 min 16 manat təşkil etmişdir. Bu artım kənd təsərrüfatında 18,2 faiz, o cümlədən bitkiçilikdə 23,9 faiz, heyvandarlıqda 15,5 faiz təşkil etmişdir.Rabitə üzrə 6 faiz, ticarət üzrə 16,6 faiz, sənaye məhsulunun həcmi üzrə isə 1,4 faiz artım əldə olunmuşdur.Baxılan dövrdə pərakəndə əmtəə dövriyyəsi 15,6 faiz, əhaliyə göstərilən pullu xidmətlər 13,0 faiz, iaşə xidməti isə 13,3 faiz artmışdır. 9 ayda əsas kapitala yönəldilən investisiya 19 faiz, o cümlədən tikinti quraşdırma işlərinin dəyəri 17,7 faiz artmışdır.

 Hesabat dövründə rayonun mədaxil planı 100,1 faiz icra edilmişdir. Artıq 2017-ci ilin proqnoz göstəriciləri məlumdur. 2017-ci ildə rayon büdcəsinin 87,7 faizinin yerli gəlirlər hesabına formalaşması, 2018-ci ildə isə tamamilə dotasiyasız bir rayona çevrilməsi nəzərdə tutulur. Onu da qeyd edək ki, Qobustan rayonu 2017-ci ildə dotasiya alacaq 32 rayon içərisində dotasiyanın ən az xüsusi çəkiyə malik olduğu rayondur.

 **Hörmətli toplantı iştirakçıları!**

 Bildiyiniz kimi Qobustan rayonu aqrar rayondur.Ümumi məhsul buraxılışında aqrar sahənin xüsusi çəkisi 45 faiz təşkil edir.

 Rayonumuzun ümumi sahəsinin 83959 ha kənd təsərrüfatına yararlı torpaqlar təşkil edir. Hazırda kənd təsərrüfatına yararlı torpaqların 34824 ha əkinə yararlı torpaqlardır. Bu il 24645 ha torpaq sahəsindən 55 min 43 ton məhsul istehsal edilmişdir ki, bu da hektara 22,3 sentner məhsuldarlıq deməkdir. Əlbəttə ki, dəmyə şəraitdə bu kifayət qədər böyük bir göstəricidir.Əgər biz bu göstəricini 5 il bundan əvvəlki vəziyyətlə müqayisə etsək, hektardan məhsuldarlıq 11 sentner artmışdır.

 Lakin nəzərə almaq lazımdır ki, rayonumuzda dəmyə əkinçilikdir və biz heç də torpaq sahələrinin hamısından eyni zamanda istifadə edə bilmirik.

 Məcburi qaydada ildə təxminən 10 min hektardan artıq sahə əkin dövriyyəsindən kənarda dincə saxlanılır.

 Əgər biz bu sahələrin suvarılmasına nail olmaqla, örüş təyinatlı olan, əvvəllər əkin kimi istifadə edilmiş 1600 hektar sahəni də əkin dövriyyəsinə daxil edə bilsək onda ümumilikdə rayonumuzda taxıl istehsalını təxminən 50 faiz artıra bilərik.

 Onu da qeyd edək ki, əkinçiliyin rayonumuzda inkişafını şərtləndirən əsas amillərdən biri də xırda torpaq sahələrinin kooperasiya yolu ilə birləşdirilməsinə nail olmaqdır.Əkin sahələrinin çox kiçik hissələrə bölünməsi, ara məsafələrində istifadəsiz saxlanılan torpaqlar həm ziyanvericilərin, həm də xəstəliklərin artmasına şərait yaradır, eyni zamanda təxminən 100 hektardan artıq sahənin istifadəsiz qalmasına gətirib çıxarır. Nəzərə alaq ki, heç də 7000-dən artıq mülkiyyətçinin hər biri aqrotexniki qaydaları, əkinlərə qulluq işlərini lazımınca bilmir və eyni zamanda bu işləri vaxtlı-vaxtında yerinə yetirmirlər. Bu isə əsl təsərrüfatsızlığa, texnikalardan qeyri-səmərəli istifadəyə gətirib çıxarır. Bu baxımdan kooperasiyanın genişləndirilməsi bizim üçün prioritet olmalıdır.

 Bu il biz növbəti ilin məhsulu üçün 8500 hektardan artıq sahədə əkin işlərini həyata keçirmişik, hava şəraiti əkini bir qədər ləngitsə də, optimal şərait yaranan kimi biz kütləvi əkinə başlayacağıq.Hamınıza yaxşı məlumdur ki, rayonun bütün əkin sahələri siçanabənzər gəmiricilərlə sirayətlənmişdir.Bu sahədə aparılan məqsədyönümlü işlər, Qərargahın yaranması, əhalinin bu işə səfərbər edilməsi yolu ilə vəziyyəti nəzarətə alsaq da, bu bizi arxayın salmamalıdır. Mübarizə davamlı olmalıdır. Starateji məhsul olan taxılın hər kiloqramını biz qorumalıyıq.Çünki, ölkəmizin buna ehtiyacı var.

 Rayonumuzda heyvandarlıq da inkişaf etməkdədir. 9 ayda iri buynuzlu mal-qaranın baş sayı 3 faiz artaraq 30 min 542 başa, o cümlədən inək və camışların baş sayı 4 faiz artaraq 11 min 393 başa çatmışdır. Heyvandarlıqda cins tərkibinin yaxşılaşdırılması qarşımızda duran əsas vəzifələrdən biridir.Doğrudur bu gün yalnız bir iri cins mal-qara təsərrüfatı yaranmışdır.Belə təsərrüfatların sayı artırılmalıdır.

 Süni mayalamaya xüsusi fikir verilməlidir. Bu ilin doqquz ayında 404 baş qaramal cins buğa toxumu ilə mayalandırılmış, 44 bala alınmışdır. Əlbəttə ki, bu çox aşağı bir göstəricidir. Bu sahəyə xüsusi diqqət yetirilməlidir.

 9 ayda qoyun və keçilərin sayı 2 faiz artaraq 190375 başa, quşların baş sayı isə 1 faiz artaraq 87080 başa çatmışdır.

 Hesabat dövründə rayonumuzda ət istehsalı 2,2 faiz artaraq 4425 tona, süd istehsalı 2,3 faiz artaraq 13264 tona, yun istehsalı 1,4 faiz artaraq 357,6 tona, yumurta istehsalı 3,3 faiz artaraq 5 milyon 880 ədəd çatmışdır.

 Dövlətimizin kənd təsərrüfatına göstərdiyi yüksək diqqət və qayğı, verilən subsidiyalar, texnikanın 40 faiz, damazlıq heyvanların 50 faiz, mineral gübrələrin 70 faiz dəyərinin dövlət tərəfindən ödənilməsi, ziyanvericilərə qarşı mübarizə vasitələrinin pulsuz olaraq verilməsi rayon sakinləri tərəfindən razılıqla qarşılanır və onları bu sahəyə daha məsuliyyətli yanaşmağa, daha işgüzar olmağa ruhlandırır. Bu ilin doqquz ayında Sahibkarlığa Kömək Milli Fondu Tərəfindən 13 layihə üzrə 150,0 min manat güzəştli kredit ayrılmışdır.

Ümumilikdə respublikamızın hər bir bölgəsi kimi Qobustan rayonu da cənab Prezidentin qayğısı ilə əhatə olunmuşdur. Təkcə bu ilin əvvəlində 08.02.2016-cı il tarixli Sərəncamı ilə - 15 min nəfər əhalinin yaşadığı 6 yaşayış məntəqəsini birləşdirən Təklə-Sündü-Xilmilli avtomobil yolunun tikintisinin başa çatdırılması məqsədi ilə “Azəryolservis” Açıq Səhmdar Cəmiyyətinə 700,0 min manat, 2016-cı il 1 iyul tarixli 2189 nömrəli Sərəncamına əsasən Təklə Mirzəbaba kəndində 1 ədəd subartezian quyusunun qazılması üçün Azərbaycan Meliorasiya və Su Təsərrüfatı Açıq Səhmdar Cəmiyyətinə vəsait ayrılmışdır. Göstərilən bu diqqət və qayğıya görə möhtərəm Prezidentimizə öz dərin minnətdarlığımızı bildiririk.

 **Hörmətli toplantı iştirakçıları!**

 Rayonumuzda elektrik enerjisi, təbii qaz və içməli su ilə təminat sahəsində 9 ayda bir sıra mühüm işlər görülmüşdür.

 “Azərişıq” SC-i tərəfindən 10 kV-luq hava xətlərində istismara yararsız dayaq, naqil və izolyatorların əvəzinə 182 ədəd 10 kV-luq metal dayaq quraşdırılmış, təmir işlərində 22,60 km naqil və 717 ədəd izolyator istifadə edilmişdir. 9 müxtəlif güclü yeni komplekt transformator məntəqəsi hesabat dövrü ərzində şəbəkəyə qoşularaq istismara verilmişdir.

 Rayon üzrə 13 ədəd transformator tam kabelləşdirilmiş, ümumilikdə Qobustan şəhər, Təklə, Ərəbşalbaş, Poladlı və Çalov kəndlərində 1245 abonent yeni sistemə keçirilmiş, bir sıra kəndlərdə isə cari təmir işləri aparılmışdır. Bu sahədə işlərin sürətləndirilməsi zəruridir. Hələ də təchizat sistemində çoxsaylı qəzalı dayaqlar, yararsız elektrik xətləri üstünlük təşkil edir. Hava şəraiti yüngül pisləşən kimi elektrik şəbəkəsində çoxsaylı açılmalar baş verir. Bundan əlavə Şəhərin “Ferma yeri” adlanan ərazisində və Təsi kəndində elektrik təchizatında müəyyən problemlər vardır. Bu məsələlər tezliklə öz müsbət həllini tapmalıdır.

 Hesabat dövründə rayon üzrə istehlak edilmiş elektrik enerjisinin dəyəri ümumilikdə 90,03 faiz, əhali üzrə isə 89,88 faiz toplanmışdır.

 Son illər rayonumuzda əhalinin təbii qazla təminatı sahəsində mühüm işlər görülmüşdür. Artıq əhalinin 93 faizi təbii qazdan istifadə edir. Bu ilin doqquz ayında 5926 fərdi abonentin mənzilinə, 115 qeyri əhali sektoruna baxış keçirilmişdir.Qobustan şəhəri Heydər Əliyev prospektində 850 m boru rənglənmiş, Ş.Şikarov küçəsində, şəhərin Nərimankənd adlanan hisəsində, Cəyirli kəndində ümumilikdə 547m müxtəlif diametrli korroziyaya uğramış borular yenilənmişdir. 9 ayda rayon üzrə istehlak olunmuş təbii qazın dəyəri əhali üzrə 97,5 faiz ödənilmiş, ümumi itki 0,47 faiz təşkil etmişdir ki, bu da Respublika üzrə ən yaxşı göstəricidir.

 Uzun danışıqlardan sonra şəhərin “Ferma yeri” adlanan ərazisinin qazlaşdırılması ilə bağlı razılıq alınmışdır. Hava şəraiti imkan verən kimi işə başlanılacaqdır.

 Şəhərdə böyük su və kanalizasiya layihəsi həyata keçirilir. 2016-cı ilin oktyabr ayının 1-dək 58290 m su xətti, 7610 m su magistral xətti, 48602 m kanalizasiya xətti çəkilmiş, 6 ədəd 60 m dərinlikdə artezian quyu qazılmışdır. Su təmizləyici qurğuya gedən 680 m magistral boru xətti çəkilmişdir. İçməli su təminatı üzrə 1327, kanalizasiya üzrə 2442 ədəd ev birləşməsi verilmiş, 1036 ədəd kanalizasiya quyusu qazılmış, 96 ədəd yanğından mühafizə hidrantları quraşdırılmışdır. Hər birinin tutumu 500 m3 olan 3 ədəd su anbarının tikintisi davam etdirilir. Növbəti ilin ortalarında işlərin yekunlaşdırılması planlaşdırılır. Bu sahədə ictimai nəzarət çox güclü olmalı, heç bir yaşayış evinin kənarda qalmasına yol verilməməlidir. Eyni zamanda şəhər təsərrüfatına dəyən ziyan da aradan qaldırılmalıdır.

 İçməli su ilə təmin olunan əhali tərəfindən 9 ayda istehlak edilmiş suyun dəyəri 105 faiz ödənilmişdir.

 **Hörmətli toplantı iştirakçıları!**

 Qobustan şəhərində yolların böyük hissəsinin asfaltlanmasına nail olsaq da, su və kanalizasiya şəbəkəsinin çəkilişi nəticəsində tamamilə sıradan çıxmışdır.Hazırda şəhərdə 7 km-dən artıq yola yenidən asfalt örtüyü vurulmuşdur. Hava şəraiti imkan verən kimi bu işlər davam etdiriləcəkdir.

 Kənd yollarının təmiri də davam etdirilib. Yuxarıda da qeyd etdiyimiz kimi möhtərəm Prezidentimizin sərəncamına əsasən Təklə-Sündü-Xilmilli yolunda son tamamlama işləri aparılmışdır.

 Daxili imkanlar hesabına Nabur kəndində 12 km-dən artıq yol çınqıl və qara örtüklü əsasla düzəldilmiş, Cəyirli kəndində 1 km-ə yaxın qara örtüklü yol çəkilmişdir.

 Hazırda rayonumuzun ərazisində “Polad” Yol Yapı Şirkəti tərəfindən Bakı-Şamaxı yolunun 4 zolağa genişləndirilməsi istiqamətində işlər davam etdirilir.

 Yol infrastrukturunun yaxşılaşdırılması istiqamətində qarşımızda duran ən mühüm məsələ 15 km uzunluqda olan Qobustan-Poladlı yolunun çəkilməsidir. Bu məsələ 2014-2018-ci ilin Dövlət Proqramına da daxil edilmişdir.Son günlər aramsız yağan yağışlar nəticəsində yolun bir hissəsində baş verən torpaq sürüşməsi yolun bağlanmasına səbəb olmuşdur. Hava şəraiti imkan verən kimi bu ərazidə müvafiq işlərə başlanılacaqdır.

 **Hörmətli toplantı iştirakçıları!**

 Rayonda rabitəxidmətlərinin yaxşılaşdırılması istiqamətində də bir sıra işlər görülmüşdür.

 Kənd elektron ATS-lərində olan generatorlar 30 ədəd yeni akkumlyatorlarla təmin edilmiş, şəhər və kəndlərdə rabitə xətləri səliqəyə salınmışdır.Şəhərdə 400 metr kabel kanalı, 3 ədəd quyu tikilmişdir.

 Heydər Əliyev Fondunun dəstəyi ilə Çuxanlı kəndində 128 yerlik xətt şəbəkəsi tikilmiş, tikintidə 62 dəmir dayaq, 13 kabel meydançası, 13 travers, 1700 metr müxtəlif markalı kabeldən istifadə edilmiş, 1 ədəd komplekt ATS quraşdırılmışdır. Bu diqqətə görə Heydər Əliyev Fonduna, şəxsən Mehriban xanım Əliyevaya öz dərin minnətdarlığımızı bildiririk.

 Təklə kəndində 90 dayaq, 1450 metr kabeldən, Sündü kəndində 14 dəmir dayaqdan, Şəhər elektron ATS-də 22 ədəd dəmir dayaq, 3670 m kabel, 15 ədəd abunə qutusu hesabına təmir işləri aparılaraq xidmətin keyfiyəti artırılmışdır.Bu sahədə işlər davam etdirilir.

 **Hörmətli toplantı iştirakçıları!**

 Bu ilin doqquz ayında əhalinin sosial müdafiəsi məsələləri də diqqət mərkəzində saxlanılmışdır. İlin 9 ayında 130 nəfərə pensiya, 242 ailəyə ünvanlı sosial yardım təyin edilmişdir. Rayonda 72 nəfər tənha, kimsəsiz yaşayan ahıl vətəndaşa 9 nəfər sosial işçi tərəfindən xidmət göstərilir.19 nəfər əlil vətəndaş isə pulsuz putyovkalarla təmin edilmişdir.

 Novruz,Ramazan və Qurban bayramlarının hər birində 520 ailəyə İcra hakimiyyəti tərəfindən bayram payları verilmişdir.

 Əhalinin məşğulluğunu təmin etmək məqsədilə cənab Prezidentin tapşırığı ilə bu ilin fevral ayında rayonumuzda müxtəlif sahələr üzrə 212 ictimai iş yeri açılmış, 203 nəfər həmin iş yerlərində müvafiq işlə təmin olunmuşdur.

 Cənab Prezidentin təşəbbüsü ilə çoxmənzilli binaların təmiri üçün ayrılmış vəsait hesabına 1 çoxmənzilli binanın fasadı, 6 binanın dam örtüyü tamamilə dəyişdirilmişdir.

 Qobustan şəhərində aztəminatlı ailələr üçün güzəştli ipoteka şərtləri ilə 36 mənzilli yaşayış binasının tikintisi nəzərdə tutulmuşdur. Tərəfimizdən binanın tikintisi üçün 1,6 ha torpaq sahəsi müəyyənləşdirilmişdir.

 Aprel döyüşlərində şəhid olmuş Bədəlli kənd sakini Müstəcəbov Orxan Ələsgər oğlunun qəbrüstü abidəsinin tikintisi tərəfimizdən başa çatdırılmışdır. Eyni zamanda Yekəxana kənd tam orta məktəbində şəhidin adına bulaq kompleksi inşa edilərək istifadəyə verilmişdir.

 **Hörmətli toplantı iştirakçıları!**

 Yaşıllıqların salınması və qorunması işinə tərəfimizdən xüsusi diqqət yetirilir. Ümummilli liderimiz Heydər Əliyevin anadan olmasının 93-cü ildönümünə həsr olunmuş 500 nəfərin iştirakı ilə keçirilən ümumrayon iməciliyində 1600 ədəd ağac və qızılgül kolları əkilmişdir. Ümumilikdə ilin doqquz ayında rayonun yaşayış məntəqələrində 7,0 mindən artıq ağac və qızılgül kolları əkilmişdir.

Rayonumuzda tikinti quruculuq işləri davam edir. Möhtərəm Prezidentimizin sərəncamı ilə inşasına başlanmış 50 çarpayılıq xəstəxana binasının tikintisi davam etdirilir. Bu il biz Kənd Təsərrüfatı İdarəsinin müasir binasının açılışını etdik. Eyni zamanda Cəzaçəkmə Müəssisələrindən Azad edilmiş şəxslər üçün 50 yerlik adaptasiya mərkəzinin tikintisi başa çatmış, son tamamlama işləri aparılır. 3 Qarabağ əlili və 1 şəhid ailəsi üçün fərdi mənzillərin tikintisi davam edir.

 Rayonun daxili imkanları hesabına 4 yataq əlili olan Zümrüd Kərimova üçün tərəfimizdən 2 otaqlı yaşayış evinin tikitisinə başlanılmışdır. 1-ci qrup hərbi xidmət əlili Zahidov Tural Müşfiq oğlunun evinin təmiri ilə əlaqədar isə qismən köməklik göstərilmişdir.

Rayonun Ərəbşalbaş kəndində yerli sahibkar tərəfindən 500 yerlik şadlıq evi tikilib istifadəyə verilmişdir.

 Daxili imkanlar hesabına Qobustan şəhərində 100 yerlik uşaq bağçası inşa edilmiş, inventar və avadanlıqlarla təmin olunmuşdur.Yaxın günlərdə istifadəyə veriləcəkdir.

 Qobustan şəhərində “Kapitalbank”ın filialı üçün inzibati binanın, Cəmcəmli kəndində tibb məntəqəsinin tikintisi davam edir.

Qobustan şəhər 3 saylı tam orta məktəbi üçün yeni inzibati binanın tikintisi məqsədilə müvafiq sənədlər hazırlanmaqdadır.

 **Hörmətli toplantı iştirakçıları!**

 2016-cı ilin 9 ayı rayonumuzda səhiyyə, gənclər və idman sahəsində də mühüm tədbirlərlə, ciddi uğurlarla yadda qalmışdır.

 Məlumunuz olduğu kimi bu il də möhtərəm Prezidentimizin tapşırığı əsasında əhalinin tibbi müayinəsi aparılmışdır. Rayon üzrə 25615 nəfər tibbi müayinədən keçmiş, 1814 nəfər ambulator müayinəyə, 75 nəfər stasionar müayinəyə cəlb edilmiş, 10 nəfər cərrahi əməliyyat olunmuş, 106 nəfər isə müayinə üçün Bakı şəhərinə göndərilmişdir.

 İdman sahəsində Ukraynanın Xarkov şəhərində Karate üzrə keçirilən dünya çempionatında rayon idmançısı İbad Rzazadə uğurla çıxış edərək 2 qat dünya çempionu adına layiq görülmüşdür.

 Cüdo idman növünün rayonumuzda yeni yaranmasına baxmayaraq, artıq idmançılarımız respublika yarışlarından əlavə beynəlxalq turnirlərdə də uğur qazanmışlar. Perspektivli cüdoçu Babarəhim Mirzəyev aprel 2016-cı il tarixində Türkiyənin Adana şəhərində “Adana kurtuluş kupası Türk cumhuriyyetleri uluslararası Cüdo turniri”ndə də uğurla çıxış edərək öz çəki dərəcəsində bütün rəqiblərinə qalib gəlmiş və fəxri kürsünün ən yüksək pilləsinə qalxmışdır.

 Ağır atletika üzrə yeniyetmələr arasında ötən ay keçirilən ölkə birinciliyində isə gənc idmançı Kamran Ağalarov ona bəslənilən ümidləri doğruldaraq 1-ci yerə layiq görülmüşdür.

 İdman sahəsində qazandığımız uğurlara baxmayaraq nöqsanlar da mövcuddur.2013-cü ildə istifadəyə verilmiş idman kompleksinin imkanlarından lazımınca istifadə olunmur. Burada yaradılan klubların fəaliyyəti qənaətbəxş deyildir.İcra hakimiyyətinin müvafiq şöbəsi, Gənclər və İdman İdarəsi bu sahədə fəaliyyətini gücləndirməlidir. Rayonda idmanın kütləviliyi artırılmalı, İdman Kompleksinin imkanlarından da rayon gəncləri tam şəkildə istifadə etməlidirlər.

 Məlumunuz olduğu kimi möhtərəm Prezidentimizin sərəncamı ilə bu il “Multikulturalizm ili” elan edilmişdir. Bu istiqamətdə rayonumuzda bir sıra silsilə tədbirlər keçirilmiş, Heydər Məscidində vəhdət namazı qılınmış, Rayon Gənclər Mərkəzində Azərbaycan Respublikasının Prezidenti yanında Bilik Fondu ilə birlikdə “Mədəni müxtəliflik tolerantlıq müstəvisində” mövzusunda konfrans keçirilmişdir. Eyni zamanda Dini İşlər üzrə Dövlət Komitəsinin təşkilatçılığı ilə “Multikultural və tolerant dəyərlərimiz: Tarixilik, varislik, müasirlik” mövzusunda konfrans keçirilmişdir.

 **Hörmətli toplantı iştirakçıları!**

 Vətəndaş müraciətlərinə baxılması daim nəzarətimizdə saxlanılır. Qeyd edək ki, Azərbaycan Respublikası regionlarının sosial-iqtisadi inkişafı Dövlət Proqramlarına uyğun rayonumuzda görülmüş işlər, açılmış yeni iş yerləri, mərkəzi İcra hakimiyyəti orqanları tərəfindən rayonumuzda və bölgələrdə keçirilən qəbullar, İcra hakimiyyəti başçısının bütün xidmət təşkilatları ilə birlikdə rayonun bütün kəndlərini əhatə edən səyyar qəbulların keçirilməsi, problemlərin yerindəcə öyrənilib aradan qaldırılması, şəffaflığın təmin olunması,şikayət xarakterli müraciətlərin kəskin şəkildə aşağı düşməsinə səbəb olmuşdur. Təkcə bu ilin 9 ayında rayonumuzda 5 mərkəzi İcra hakimiyyəti orqanının rəhbəri tərəfindən qəbul görüş, İcra hakimiyyəti başçısı tərəfindən isə yaşayış mövcud olan 29 yaşayış məntəqəsində 34 səyyar qəbul-görüş keçirilmişdir. Vətəndaşları narahat edən problemlər yerindəcə öyrənilərək həlli üçün müvafiq tədbirlər görülmüşdür.

Cənab Prezidentin təşəbbüsü ilə “ASAN” xidmət artıq bölgələrdə olaraq əhaliyə nümunəvi xidmətlər göstərir. 08.02.2016-cı il tarixdən 07.03.2016-cı il tarixə kimi səyyar “Asan xidmət” rayonumuzda olmuş, müraciət etmiş 2000-dən artıq vətəndaşa nümunəvi xidmət göstərilmişdir.

 **Hörmətli toplantı iştirakçıları!**

 Rayonumuzun maliyyə müstəqilliyinin əldə olunması, ərzaq təminatının yaxşılaşdırılması məqsədilə tərəfimizdən tədbirlər hazırlanır və həyata keçirilməsi nəzərdə tutulur. Biz kənd təsərrafütına münasibəti köklü şəkildə dəyişməliyik. Torpaqlardan daha səmərəli istifadə olunmalıdır. Eyni zamanda biz emal sənayesinin inkişafı üçün çalışmalıyıq. Kifayət qədər taxıl məhsullarına, ət və süd məhsullarına malik olmağımıza baxmayaraq rayonda bir dənə də olsun kolbasa və kolbasa məhsulları, müxtəlif növ şirniyyat hazırlayan müəssisə, unu qablaşdırmaqla əmtəəlik məhsul hazırlayan müasir un dəyirmanları, kərə yağı istehsal edən müəssisələrimiz yoxdur. Biz əsasən investorları bu sahələrə cəlb etməklə həm yeni iş yerlərinin yaradılmasına, həm də rayonun maliyyə müstəqilliyinin əldə edilməsinə, digər sahələrin daha da inkişaf etməsinə nail ola bilərik.

 Cənab Prezidentimizi əmin edirəm ki, verilmiş tövsiyə və tapşırıqlar bizim üçün bir fəaliyyət planı olacaq, nəzərdə tutulmuş bütün tədbirlər vaxtında və yüksək keyfiyyətlə həyata keçiriləcəkdir. Bu yolda bütün imkanlarımızı səfərbər edəcəyik.

 Diqqətinizə görə sağ olun.